《和楚倅怀归》
宋代·李复

雨断他乡梦，风沉故国音。
山城黄叶落，兰畹白云深。
寄食衣裘敝，凭鞍岁月侵。
流尘昏斗剑，万里愧初心。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。